Presidenti Obama për tragjedinë në Kënektikat
Shoqëria civile i bën thirrje presidentit të marrë masa për kontrollin e armëve.
Të shtënat e djeshme me armë në një shkollë fillore në Kënektikat, e incidenti i dytë më i rëndë në historinë e Shteteve të Bashkuara, është më i fundit gjatë mandatit të parë të Presidentit Barak Obama. Korrespondenti i Zërit të Amerikës në Shtëpinë e Bardhë, Dan Robinson na sjell hollësi. Të shtënat në një qendër tregtare në Tuson të Arizonës në vitin 2011, të shtënat në një kinema në Aurora të Kolorados në korrik dhe tani të shtënat në një shkollë fillore në Njutaun të Kënektikatit. Pas secilës nga këto tragjedi, Presidenti Obama ka ngushëlluar familjet e të vrarëve dhe ka shkuar në qytetet përkatëse për t’u takuar me banorët dhe për të mbështetur të mbijetuarit. Disa orë pasi mori lajmin për të shtënat në Kënektikat, zoti Obama shkoi në sallën e shtypit të Shtëpisë së Bardhë për të bërë një deklaratë plot emocione. Duke thënë se vendi ka “kaluar shumë tragjedi të këtij lloji”, ai u ndal dy herë dhe dukej gati t’i shpërthenin lotët, por vazhdoi dhe theksoi se vendi duhet të gjejë patjetër një mënyrë për t’i dhënë fund akteve të tilla të dhunëshme. Që kur zoti Obama u zgjodh pesidenti në vitin 2008, kanë ndodhur të paktën 10 incidente të shtënash në masë, duke përfshirë edhe ato që i përmendi në fjalën e tij. Masakra në Kënektikat ishte e dyta më e rëndë në një shkollë pas incidentit ngjashëm në Virxhinia Tek në vitin 2007, ku u vranë 32 njerëz dhe u plagosën 17. Pasi 13 vetë u vranë në korrik nga një person që hapi zjarr në kinema në Aurora të Kolorados, zoti Obama u bëri thirrje amerikanëve të reflektojnë. Në Tuson të Arizonës, ku një person i armatosur vrau 13 vetë në 2011 dhe plagosi rëndë një kongresiste të atij shteti, presidenti u bëri thirrje amerikanëve të mos lejojnë që tragjedi të tilla të thellojnë ndarjen e vendit. Incidenti i fundit nge përsëri çështjetn e kontrollit të armëve në Shtetet e Bashkuara në debatin kombëtar. Forcimi i ligjeve për kontrollin e armëve është nga nga çështjet më të vështira sociale dhe politike në Shtetet e Bashkuara. Grupe të fuqishme llobiste, si Shoqata Kombëtare e Armëve, grupet kundër armëve, anëtarë të Kongresit dhe presidenti janë në mes të debatit. Nëse Presidenti Obama, duke përdorur fitoren në zgjedhje për një mandat të dytë dhe zëmërimin e publikut për tragjedinë më të fundit, mund ta çojë vendin më pranë debatit për kontrollin e armëve, mbetet për t’u parë. Pas deklaratave të presidentit për të shtënat në Kënektikat, mbrojtësit e kontrollit të armëve u mblodhën për ndezje qirinjsh jashtë Shtëpisë së Bardhë. Majkëll Mekbraid është prift nga Kalifornia. Ai tha se zoti Obama duhet të shfrytëzojë fjalimin drejtuar vendit vitin e ardhshëm për të përcaktuar kursin për kontrollin e armëve. Bill Mefords nga Virxhinia kishte ardhur me dy djemtë e tij në demonstratë. Ai tha se të shtënat në Kënektikat përbëjnë një mundësi për zotin Obama të shtojë përpjekjet për kontrollin e armëve, por ai duhet të veprojë shpejt. Zëdhënësi i Presidentit Obama, Xhej Karni, i shmangu deklaratat për çështjen e dabatit për kontrollin e armëve, duke thënë se nuk është koha “për t’u angazhuar në debatet e zakonshme politike në Uashington”. Por në përgjigje të një pyetje, ai tha se Presidenti Obama mbetet i angazhuar në zotimin e tij për të rinovuar ndalimin federal të armëve të zjarrit që u la të skadonte në vitin 2004.